Загадкі на антонімы  
*Міхась Пазнякоў*

Вам загадкі зноў,

Ды на пары слоў.

Іх сакрэт увесь —

Процілеглы сэнс.

**\* \* \***

Вабіць нас яно заўжды

Ягадамі, жытам,

Звонкай свежасцю вады,

Сонечным блакітам.

А яна палоніць сном

Луг, і сад, і поле,

Пакрывае рэчку льдом,

Снегам — наваколле.

*(Лета — зіма)*

**\* \* \***

Тут — Радзіма,

Кут адзіны,

Самы родны

На ўвесь свет,

Тыя любыя мясціны,

Дзе з'явіўся ты

На свет.

Тут —

Няродная краіна,

Незнаёмы,

Новы край.

Ну, а лёс

Сюды закіне —

Нібы родны,

Паважай.

*(Бацькаўшчына — чужбіна)*

**\* \* \***

Адзін — і сее, і будуе,

Гатуе, возіць, рамантуе,

Працуе рупна, без прынукі

I мае залатыя рукі.

Другі — няўмелы і няўдалы,

I абыякавы, і вялы.

Яго не радуе работа,

Бо ім валодае лянота.

*(Працаўнік — гультай)*

**\* \* \***

Напаткаць яно

Павінна

Тых, хто ўчыніць

Зло, правіннасць.

А яна вось —

Дар ці плата

Тым, працуе хто

Заўзята.

*(Пакаранне — узнагарода)*

**\* \* \***

Усё жыццё

Адна другому

Яны — загадкамі заўжды.

На ёй —

Жыць хораша жывому,

Ёсць нівы, рэкі, гарады.

А ў ім —

Аблокі, сонца, зоры

I безліч розных таямніц.

Яно — блакітны гмах высокі,

Яна — прад намі век ляжыць.

*(Зямля — неба)*

**\* \* \***

Адзін — вясёлы, поўны сілы,

На плён і шчасце спадзяецца.

Штодзень, нібы на крылах,

Да мары ўпэўнена імкнецца.

Другі — разгублены, маркотны,

Нікому ўжо не давярае,

Жыве, працуе без ахвоты,

Усё бяздумна асуджае.

*(Аптыміст — песіміст)*

**\* \* \***

Называецца напрамкам,

Выпускае сонца

Ранкам.

I напрамак тут

Таксама,

Сонца —

Госць тут

Вечарамі.

*(Усход — захад)*

**\* \* \***

Тут я — хлопец малады,

Не зважаю на гады,

Я вясёлы і здаровы,

У жыццёвы шлях гатовы.

Ну, а ён

Пражыў нямала,

За яго плячыма —

Сталасць.

У яго

На схіле год

Са здароўем

Шмат турбот.

Нам яго,

Хачу дадаць,

Трэба, дзеці,

Шанаваць.

*(Юнак — дзед)*

**\* \* \***

Яны — варожыя заўсёды,

I не жадайце іх мірыць,

Бо не патрэбна іхняй згоды,

Яе не можа нават быць.

Няхай адна перамагае —

Святая, светлая штораз,

Прамая, шчырая, якая

Красою напаўняе нас.

*(Праўда — хлусня)*

**\* \* \***

Адгадаць зноў

Прапаную

Процілеглых

Пару слоў,

3 іх адно —

Прадмет,

Ці рэч, якую

Нехта некалі

Знайшоў.

А другое з іх

Падкажа

Ці прадмет,

Ці рэч — прапажу.

*(Знаходка — страта)*

**\* \* \***

Яно квітнее і вірыць,

Яно працуе і спявае,

I больш каштоўным за яго,

Сябры,

Нічога ў свеце не бывае.

А гэта — гібельны прысуд

Яму выносіць, касцяная,

I для кагосьці там ці тут

Яго навек яна спыняе.

*(Жыццё — смерць)*

**\* \* \***

Брат, празрысты, светлы,

Працаваць нас кліча.

Запрашае ветла

Спаць сястра-чарніца.

Ім абоім, верце,

(Не па іхняй волі)

Разам не сустрэцца,

Не пабыць ніколі.

*(Дзень — ноч)*

**\* \* \***

Што сабраць нас

Нельга разам —

Тут няма сакрэту,

Бо мы розныя падкажам

Вам напрамкі свету.

3 нас адзін —

Заўжды лагодны,

Цёплы, санцавейны,

А другі —

Часцей халодны,

Ледзяны, завейны.

*(Поўдзень — поўнач)*

**\* \* \***

Адны — раней

Жывуць, ствараюць

I пра другіх

Заўсёды дбаюць.

I даючы другім жыццё,

Сыходзяць самі ў небыццё.

Між імі

Сувязь ёсць жывая.

Другія —

Першых прадаўжаюць.

*(Продкі — нашчадкі)*

**\* \* \***

Без яго жыццё — самота,

Ён — надзея, і пяшчота,

I памочнік ён, і брат,

Хай у нас іх будзе шмат.

А ягоны антыпод

Прынясе нам шмат нягод.

Будзем моцна сябраваць,

Каб яго не сустракаць.

*(Сябар — вораг)*

**\* \* \***

Адзін — высокі і магутны,

Сапраўдны велікан, асілак.

Або паміж людзей славуты

Сваёй душы чароўнай сілай.

Другі — маленькі, невысокі,

3 аршын ён ростам будзе, пэўна.

Ці ў нейкай справе недалёкі,

Нікчэмны нават і мізэрны.

*(Гігант — пігмей)*

**\* \* \***

Ён патрэбен нам усім

Дзеля працы, шчасця.

Мы заўсёды разам з ім

Будзем усміхацца.

А яна — бяда і зло,

Мора слёз і болю,

I яе — каб не было

Анідзе, ніколі!

*(Мір — вайна)*

**\* \* \***

Адно — і шчырасць, і спагада.

Багацце, прыгажосць — у ім.

У сэрцы і ў штодзённых справах

Яго патрэбна несці ўсім.

Другое — слёзы і нягоды.

Злачынства, шкода і хлусня.

Змагацца трэба з ім заўсёды,

Каб радасць поўніла штодня.

*(Дабро — зло)*

**\* \* \***

Я настрой усім ствараю

I здароўе паляпшаю.

Радасць, весялосць, удачу

Шчыра, гучна абазначу.

А вось ён бываць ахвочы

Там, дзе боль, бяда і скруха.

Ён слязамі поўніць вочы,

I яго балюча слухаць.

*(Смех — плач)*

**\* \* \***

Адна — прыроду ажыўляе,

У квецень дрэвы апранае

I з поўдня цёплага дамоў

Вяртае ластавак, буслоў…

Другая — ураджай збірае

I хутка дрэвы распранае.

Крылатых рупных жыхароў

На поўдзень адсылае зноў.

*(Вясна — восень)*

**\* \* \***

Сястра нараджаецца ўночы,

Ласкавая, ціхая, крочыць

Насустрач чарговаму дню

I свет абуджае ад сну.

А брат нараджаецца днём,

Усіх зачароўвае сном.

Запальвае зорку за зоркай

I ўночы знікае глыбокай.

*(Раніца — вечар)*

**\* \* \***

Адна — кагосьці сустракае,

Часцей прыемнаю бывае.

Яе заўсёды прызначаюць,

Яе з надзеямі чакаюць.

Другая — сумнаю і горкай,

Кароткай, доўгаю бывае.

Адно яна і робіць толькі,

Што ўсіх на свеце разлучае.

*(Сустрэча — разлука)*

**\* \* \***

Першую прыносяць талент,

Працавітасць, прыгажосць,

Мы заўжды яе вітаем,

Рады, што яна ў нас ёсць.

А другую выклікаюць

Здрада, ленасць і хлусня,

Хай заўсёды абмінае

Нас усё жыццё яна.

*(Слава — ганьба)*

**\* \* \***

Абедзве часта нас даймаюць,

Шукаць ратунку прымушаюць.

Адна з іх летам узнікае,

Штораз купацца заклікае.

Калі яна мацнее ўдзень,

Імкнемся мы схавацца ў цень.

Другая — холадам сцюдзёным

Зімой завітвае да нас.

Пад стрэхі вераб'ёў загоніць,

Дыханнем ледзяным абдасць.

*(Спёка — сцюжа)*

**\* \* \***

Адна — праз барацьбу і веру

3 нястачы, ланцугоў, нягод

Да незалежнасці наперад

Вядзе няскораны народ.

Другая — сее горыч, страты

(Няхай навек яна згарыць),

Бо праўду кідае за краты,

Хаця, вядома, да пары.

*(Свабода — няволя)*

**\* \* \***

Не зраблю вам адкрыцця,

Я — здарэнне, выпадак з жыцця.

Я — гісторыя на яве,

Я была на самай справе.

А яна — наадварот.

Бо фантазій розных плод,

Нерэальнае паданне,

Выдумка-апавяданне.

*(Быль — небыліца)*

**\* \* \***

Яна — маўклівая, нямая,

Безабаронная такая.

Калі патрэбна адпачыць,

Яна павінна побач быць.

А ён як з'явіцца, цягучы,

Нястрымны, гулкі ці пявучы,

То, безгалосая, якраз

Яна пакіне ўмомант нас.

*(Цішыня — шум)*

**\* \* \***

Прамяніста-залатое

Дзіва гэтае зямное.

Дорыць сонца нам яго,

Ясна-ясна з ім — кругом.

А як толькі промні сонца

Дагараць на гарызонце,

Цёмнай хусткаю цыганка

Ахіне зямлю да ранку.

*(Святло — цемра)*

**\* \* \***

Ствараюць адвеку

Настрой чалавеку —

То светлы, узнёслы,

Вясновы, дзівосны.

То змрочны, самотны,

Жахлівы, маркотны.

I поруч заўсёды,

Хаця — антыподы.

*(Радасць — гора)*